ທ່ານໂອບາມາ ປະກາດ ເພີ່ມເງິນຊ່ວຍເຫຼືອ ກະເສດຕະກອນ ຜູ້ປະສົບໄພແຫ້ງແລ້ງ 30 ລ້ານໂດລາ (ວີດີໂອ)
ພະຍາກອນຟ້າ​ຝົນແລະ​ອຸນ​ຫະພູມ​ທີ່​ເຢັນ​ລົງອາທິດ​ນີ້ ​ໃນ​ເຂດ​ມິດ​ແວ​ສຕ໌ສະຫະລັດ ອາດ​ຊ່ວຍ​ຜົນລະປູກ​ຖົ່ວເຫຼືອງໄດ້ ແຕ່ຊ້າເກີນໄປສໍາລັບເຂົ້າສາລີ
ປະທານາທິບໍດີ ບາຣັກ ໂອບາມາ ໄດ້ອະນຸມັດເພີ່ມເງິນອີກ 30 ລ້ານໂດລາ ເຂົ້າໃສ່ການຊ່ວຍເຫລືອຂອງລັດຖະບານກາງສໍາລັບພວກຊາວ ນາ ແລະເຈົ້າຂອງຟາມປະສຸສັດ ທີ່ໄດ້ຮັບຄວາມເດືອດຮ້ອນຈາກສະພາວະ ແຫ້ງແລ້ງຢ່າງຮ້າຍແຮງໃນປະເທດເວລານີ້ ຜູ້ສື່ຂ່າວວີໂອເອ Kent Klein ລາຍງານມາຈາກທໍານຽບຂາວວ່າ ສະພາບດິນຟ້າອາກາດແຫ້ງແລ້ງຢ່າງຕໍ່ເນື່ອງຢູ່ໃນອະເມຣິການີ້ ເບິ່ງຊົງວ່າ ຈະສົ່ງຜົນກະທົບຕໍ່ລາຄາອາຫານ ແລະນໍ້າມັນເຊື້ອໄຟຢູ່ທົ່ວໂລກ ເມື່ອວັນອັງຄານຜ່ານມານີ້ ປະທານາທິບໍດີ ໂອບາມາ ໄດ້ພົບປະ ກັບເຈົ້າໜ້າທີ່ຈາກຫຼາຍກະຊວງທະບວງກົມຂອງລັດຖະບານ ເພື່ອ ຊອກຫາຊ່ອງທາງຊ່ວຍເຫຼືອ ບັນດາຜູ້ຜະລິດອາຫານໃນສະຫະລັດ ທີ່ຖືກກະທົບໂດຍສະພາວະແຫ້ງແລ້ງ ທີ່ທ່ານບັນລະຍາຍວ່າ ຮ້າຍ ແຮງຄັ້ງປະວັດສາດແລະ ສ້າງຄວາມຫາຍະນະນັ້ນ ນຶ່ງໃນຫຼາຍບາດກ້າວສໍາຄັນ ທີ່ທ່ານໂອບາມາກໍາລັງປະຕິບັດນັ້ນ ກໍຄື ສັ່ງໃຫ້ກະຊວງກະເສດໃຊ້ຈ່າຍເງິນ 30 ລ້ານໂດລາ ເພື່ອສະ ໜອງນໍ້າເພີ່ມຕື່ມແກ່ພາກສ່ວນປະສຸສັດ ແລະກູ້ເອົາດິນປູກຝັງ ທີ່ຖືກກະທົບໂດຍໄພແຫ້ງແລ້ງນັ້ນ ຄືນມາ ນອກນີ້ແລ້ວ ທ່ານ ໂອບາມາຍັງໄດ້ສະໜອງເງິນກູ້ຢືມສຸກເສີນດອກເບ້ຍຕໍ່າເພີ່ມອີກ ແກ່ບັນດາເຈົ້າຂອງຟາມປູກຝັງ ແລະຟາມປະສຸສັດທັງຫລາຍ ແລະເງິນກູ້ຢືມເພີ່ມຕື່ມໃຫ້ແກ່ບັນດາທຸລະກິດລາຍນ້ອຍໆ ທີ່ກ່ຽວຂ້ອງພົວພັນກັບພາກສ່ວນກະເສດນັ້ນນໍາ ພ້ອມກັນນີ້ ທ່ານໂອບາມາຍັງມີຄໍາສັ່ງໃຫ້ຈັດຕັ້ງໂຄງການນຶ່ງຂຶ້ນມາ ເພື່ອຊ່ວຍເຫຼືອຜູ້ຂັບລົດບັນທຸກສິນຄ້າ ໃຫ້ນໍາສົ່ງສະບຽງຕ່າງໆໄປຍັງຂົງເຂດທີ່ໄດ້ຮັບຄວາມເດືອດຮ້ອນນັ້ນ ປະທານາທິບໍດີກ່າວອີກວ່າ ການເອົາບາດກ້າວເພີ່ມຕື່ມອີກໃນເລຶ່ອງນີ້ ມີທາງເປັນໄປໄດ້ ທ່ານໂອບາມາກ່າວວ່າ: ທ່ານໂອບາມາກ່າວຕື່ມວ່າ ທ່ານໄດ້ປະກາດໃຫ້ ຫຼາຍພາກສ່ວນຂອງ 32 ລັດ ເປັນເຂດປະສົບໄພພິບັດ ນອກນີ້ແລ້ວ ປະທານາທິບໍດີໂອບາມາ ຍັງໄດ້ຮຽກຮ້ອງຕໍ່ສະພາຄອງແກຣສ ໃຫ້ຮັບຜ່ານຮ່າງກົດໝາຍຊ່ວຍເຫຼືອກະເສດຕະກອນຮອບດ້ານ ໃນມູນຄ່າ 500 ພັນລ້ານໂດລາ ເປັນເວລາ 5 ປີ ທີ່ສະພາສູງໄດ້ຮັບຜ່ານໄປແລ້ວ ແຕ່ຍັງຄ້າງຄາຢູ່ໃນສະພາຕໍ່ານັ້ນ ທ່ານໂອບາມາກ່າວວ່າ: ບັນດາເຈົ້າໜ້າທີ່ກ່າວວ່າ ຄັ້ງນີ້ນັບວ່າເປັນໄພແຫ້ງແລ້ງທີ່ຮ້າຍແຮງທີ່ສຸດຂອງອາເມຣິກາໃນຮອບຫຼາຍສິບປີ ທ່ານ Chris Hurt ນັກເສດຖະສາດການກະເສດ ປະຈໍາມະຫາວິທະຍາໄລ Purdue ທີ່ລັດ ອິນເດຍນາ ກ່າວວ່າ ທົ່ງເຂົ້າສາລີທີ່ເຫືອດແຫ້ງໃນເຂດພາກ ກາງຂ້ອນໄປທາງພາກຕາເວັນຕົກຂອງສະຫະລັດ ຫລື Midwest ນັ້ນ ປີນີ້ແມ່ນໄດ້ຮັບຜົນເສຍຫາຍຢ່າງໜັກປີນຶ່ງ ໃນຫຼາຍປີທີ່ຮ້າຍແຮງທີ່ສຸດ ນັບຕັ້ງແຕ່ພາຍຸຝຸ່ນ ຫຼື Dust Bowl ທີ່ເກີດຂຶ້ນໃນຊ່ວງເສດຖະກິດຕົກຕໍ່າຄັ້ງໃຫຍ່ ເມື່ອຊຸມປີ 1930 ນັ້ນ ທ່ານ ເຮິດ ກ່າວວ່າ: ທ່ານ ເຮິດ ກ່າວອີກວ່າ ການຂາດແຄນເຂົ້າສາລີແລະຜະລິດຕະພັນສົ່ງອອກ ປະເພດການ ກະເສດອື່ນໆຂອງສະຫະລັດ ແມ່ນຈະສົ່ງຜົນກະທົບໄປທົ່ວໂລກ ທ່ານ ເຮິດ ກ່າວໃນທີ່ສຸດວ່າ: ບັນດາຊ່ຽວຊານກ່າວວ່າ ການພະຍາກອນຟ້າຝົນ ແລະອຸນຫະພູມທີ່ເຢັນລົງ ສໍາລັບອາທິດນີ້ ໃນພາກສ່ວນຕ່າງໆຂອງເຂດມິດແວສຕ໌ຂອງສະຫະລັດ ອາດຊ່ວຍຜົນລະປູກປະເພດຖົ່ວເຫຼືອງໄດ້ ແຕ່ມັນກໍສາຍເກີນໄປແລ້ວ ສໍາລັບເຂົ້າສາລີ